År A

2. SØNDAG I PÅSKEN

**Guds Barmhjertigheds søndag**

P: Kære kristne! Den opstandne Jesus Kristus kommer på usynlig vis til os gennem sin synlige Kirke. Lad os bede om nåde til at tro på hans opstandelse og hans nærvær blandt os og i os:

1. At alle Kristi disciple trofast må deltage

i undervisningen og fællesskabet i Kirken,

i brødsbrydelsen og bønnerne.

Derom beder vi.

A: Herre, hør vor bøn.

2. For statsmagterne i verden

og deres forhold til kirkerne.

Derom beder vi.

A: Herre, hør vor bøn.

3. At alle, som har det ondt,

må finde et levende håb i Jesus Kristus.

Derom beder vi.

A: Herre, hør vor bøn.

4. At vi i sakramenterne

må se tegn på den usynlige Kristus.

Derom beder vi.

A: Herre, hør vor bøn.

P: Himmelske Fader,

du, som oprejste Kristus fra de døde,

og som lader ham virke i og gennem Kirken,

giv, at også vi må tro,

selv om vi ikke som apostlene kan se.

Ved Kristus, vor Herre.

A: Amen.